સ્થાનઃ ધ્રાંગધ્રા તાલુકામાં ધ્રાંગધ્રા-હળવદ રોડ ઉપર ધ્રાંગધ્રાથી આશરે 15 કિ.મી દૂર કંકાવટી ગામમાં માત્રી વાવ આવેલી છે. આ વાવ ગામ વાધાગઢ અને કંકાવટીની વચ્ચેના તળાવમાં બાંધવામાં આવેલી છે. એક આદર્શ વાવમાં જોવા મળતાં બધાં જ સ્થાપત્યો આ વાવમાં છે, પરંતુ ફક્ત તે તળાવમાં કે તળાવના થાળામાં બનાવવામાં આવેલી છે, જ્યારે અન્ય વાવો જમીનમાં ખોદીને બનાવેલી હોય છે. તળાવમાં બનાવવાનું મુખ્ય કારણ ઉનાળા દરમિયાન પણ ભૂગર્ભ જળ દ્વારા તળાવનું પાણી પણ મળતું રહે તે હશે. વાવના નીચેના માળમાં માતા માત્રીની મૂર્તિ હોવાનું મનાય છે, જેના નામ પરથી આ વાવનું નામ આપવામાં આવેલું છે.